par nostāju, kas Eiropas Savienības vārdā jāieņem Profesionālo kvalifikāciju savstarpējās atzīšanas apvienotajā komitejā, kura izveidota saskaņā ar Visaptverošu ekonomikas un tirdzniecības nolīgumu (CETA) starp Kanādu, no vienas puses, un Eiropas Savienību un tās dalībvalstīm, no otras puses, saistībā ar lēmuma pieņemšanu attiecībā uz nolīgumu par arhitektu profesionālo kvalifikāciju savstarpēju atzīšanu

PIEVIENOJUMS

Profesionālo kvalifikāciju savstarpējās atzīšanas apvienotās komitejas Lēmums Nr. [...]

[…],

kurā izklāstīts nolīgums par arhitektu profesionālo kvalifikāciju savstarpēju atzīšanu

PROFESIONĀLO KVALIFIKĀCIJU SAVSTARPĒJĀS ATZĪŠANAS APVIENOTĀ KOMITEJA,

ņemot vērā Visaptverošu ekonomikas un tirdzniecības nolīgumu (“CETA”) starp Kanādu, no vienas puses, un Eiropas Savienību un tās dalībvalstīm, no otras puses, kas parakstīts Briselē 2016. gada 30. oktobrī, un jo īpaši tā 11.3. panta 6. punktu,

tā kā:

(1)kopš 2017. gada 21. septembra CETA daļas saskaņā ar CETA 30.7. panta 3. punktu tiek piemērotas provizoriski;

(2)CETA 11.3. panta 6. punktā ir paredzēts, ka Profesionālo kvalifikāciju savstarpējas atzīšanas apvienotā komiteja (“komiteja”) ar lēmumu pieņem savstarpējas atzīšanas nolīgumu (“SAN”), ja komiteja uzskata, ka SAN ir saderīgs ar CETA,

IR PIEŅĒMUSI ŠO LĒMUMU.

1.Komiteja ar šo pieņem Nolīgumu par arhitektu profesionālo kvalifikāciju savstarpēju atzīšanu, kas izklāstīts šā lēmuma pielikumā un ir šā lēmuma neatņemama daļa.

2.Šā lēmuma teritoriālā piemērošanas joma aptver valstis, kas pievienojas Eiropas Savienībai, saskaņā ar CETA 30.10. pantu.

3.Lielākai noteiktībai — uz šo lēmumu attiecas CETA, ieskaitot tā domstarpību izšķiršanas procedūras divdesmit devītajā nodaļā un izņēmumus divdesmit astotajā nodaļā.

4.Lielākai noteiktībai — nekas šajā lēmumā neliedz Pusei piemērot pasākumus, kas reglamentē fizisko personu ieceļošanu vai pagaidu uzturēšanos tās teritorijā, tostarp pasākumus, kas vajadzīgi, lai aizsargātu robežu neaizskaramību un nodrošinātu to, ka fiziskās personas likumīgi šķērso robežas, ja vien tādus pasākumus nepiemēro tā, ka tie likvidē vai mazina ieguvumus, kas kādai no Pusēm rodas saskaņā ar CETA 10. nodaļas noteikumiem. Vīzu pieprasīšana fiziskām personām no konkrētas valsts un to nepieprasīšana fiziskām personām no citām valstīm netiek uzskatīta par ieguvumu likvidēšanu vai mazināšanu saskaņā ar CETA 10. nodaļas noteikumiem.

5.Puses atkārtoti apstiprina savas tiesības reglamentēt un ieviest jaunus noteikumus, kas reglamentē saimniecisko darbību sabiedrības interesēs, lai sasniegtu tādus leģitīmus sabiedriskās politikas mērķus kā sabiedrības veselības aizsardzība un veicināšana, sociālie pakalpojumi, sabiedrības izglītība, drošums, vide, sabiedrības morāle, sociālā vai patērētāju aizsardzība, privātums un datu aizsardzība, kā arī kultūras daudzveidības veicināšana un aizsardzība.

6.Ja Eiropas Savienība saskaņā ar pielikuma 5. panta 4. punktu plāno ieviest pirms reģistrācijas izejamu tiešsaistes kursu, tā informē komiteju pietiekamu laiku iepriekš, lai varētu apspriest tā potenciālo ietekmi uz šo lēmumu.

7.Pielikuma 8. panta 1. punktā minēto informāciju var apkopot komitejas dokumentā, un Puses to var publicēt.

8.Šis lēmums stājas spēkā, kad pagājušas 30 dienas pēc dienas, kurā komiteja to pieņēmusi. Tas kļūst saistošs pēc tam, kad katra Puse saskaņā ar CETA 11.3. panta 6. punktu ir paziņojusi komitejai, ka tās attiecīgās iekšējās prasības ir izpildītas. Lielākai noteiktībai — arhitektu profesionālās kvalifikācijas saskaņā ar šo lēmumu neatzīst, iekams šis lēmums kļūst saistošs.

9.Šis lēmums zaudē spēku un vairs nav saistošs, ja CETA nestājas spēkā un CETA provizoriskā piemērošana tiek izbeigta saskaņā ar CETA 30.7. panta 3. punkta d) apakšpunktu vai ja CETA darbība tiek izbeigta saskaņā ar CETA 30.9. panta 1. punktu.